La legenda raquinta

Cura ch’ils anghels han svidà ils satgs cun ils linguatgs sur tut ils pajais da la terra, han els emblidà ils Rets ch’eran enserrads da grondas muntognas. Dieus n’ha betg vulì inventar ina nova lingua per quel pievel ed ha cumandà als anghels da svidar il rest da tut ils satgs sur quella cuntrada alpina ch’el aveva emblidà. En il davos satg aveva el zuppà ina clav ch’el aveva laschà far per pudair contactar tut ils linguatgs dal mund. En sbagl han ils anghels laschà crudar er quella clavina sin ils Rets. Perquai ha il rumantsch ina clavina sco signet. Ils anghels han manegià bain cun ils Rumantschs. Els als han dà blers dialects differents per discurrer. Pli tard cura ch’ils Rumantschs han entschavì a scriver, n’han els betg savì sa decider per in sulet linguatg da scrittira. Mintga regiun ha vulì scriver in pau auter, be pitschnas differenzas, ma mintgin vuleva sias atgnadads. L’onn 1982 èn vegnids natiers set sabis ed han proponì d’unir tut quels idioms scrits en in linguatg da scrittira cuminaivel. Quai è stà la naschientscha dal rumantsch grischun. Il signet dal rumantsch grischun signifitgescha damai:
– il fund (Hintergrund) – ils dialects discurrids;
– las colurs dal rispli – ils idioms scrits en mintga regiun;
– il rispli cun egliers – il rumantsch grischun che serva sco linguatg da scrittira per tut ils Rumantschs e che sa vegnir legì da mintgin che ha la buna veglia.

Bun di bun onn chars lecturs da La Quotidiana – e viva il rumantsch grischun che dat forza ed uniun!